Universiti Malaysia Sabah

Sejarah

Pada permulaan penubuhan universiti ini, pelajar-pelajar UMS terpaksa menumpang di Kolej Komuniti Yayasan Sabah di Likas pada tahun 1995 dan Kolej Latihan Telekom, Menggatal pada tahun 1996. Kemudian mulai bulan Jun 1999 hingga 19 Mei 2000, UMS telah beransur-ansur berpindah ke kampus tetapnya di Teluk Sepanggar, Kota Kinabalu, Sabah. Di samping itu, UMS juga mempunyai 2 buah kampus cawangan, masing-masing sebuah di Wilayah Persekutuan Labuan dan di Sandakan.
Pada mulanya, Kampus Tetap UMS mempunyai 9 buah sekolah (Sekolah Sains dan Teknologi, Sekolah Kejuruteraan dan Teknologi Maklumat, Sekolah Sains Makanan dan Pemakanan, Sekolah Perhutanan Tropika Antarabangsa, Sekolah Perniagaan dan Ekonomi, Sekolah Pendidikan dan Pembangunan Sosial, Sekolah Sains Sosial, Sekolah Psikologi dan Kerja Sosial dan Sekolah Pengajian Seni) dan sebuah Pusat Penataran Ilmu dan Bahasa.  Pada tahun 2003, jumlah sekolah meningkat kepada 10 buah dengan penubuhan Sekolah Perubatan. Kampus Perubatan Desa yang terletak di Sikuati, Kudat menempatkan para pelajar Sekolah Perubatan.
Pada tahun 2006, Sekolah Pertanian Lestari telah ditubuhkan, menjadikan bilangan sekolah kini bertambah kepada 11 buah. Dijangka pada tahun 2010, Sekolah Pertanian Lestari akan berpindah ke Kampus Cawangan Sandakan (Kampus Pertanian) yang terletak di Sungai Batang, Sandakan dan sedang dalam pembinaan. Kedua-dua Sekolah Perubatan dan Sekolah Pertanian Lestari pada masa ini terletak di dalam bangunan Sekolah Sains dan Teknologi. Selain itu, Kampus Tetap UMS turut memuatkan 5 buah pusat kecemerlangan penyelidikan iaitu Institut Penyelidikan Biologi Tropika dan Pemuliharaan, Institut Penyelidikan Marin Borneo, Institut Penyelidikan Bioteknologi, Unit Penyelidikan Psikologi dan Kesihatan Sosial, dan Unit Penyelidikan Etnografi.
Kampus Antarabangsa Labuan pula menempatkan dua buah sekolah, iaitu Sekolah Perniagaan dan Kewangan Antarabangsa Labuan dan Sekolah Sains Informatik Labuan. Kampus ini mendapat gelaran 'Kampus Pantai' (The Beach Campus) kerana kedudukannya yang terletak berdekatan pantai dan laut.
Pada tahun 2010, UMS telah menubuhkan Pusat Asasi Sains yang dikenali sebagai Pusat Persediaan Sains dan Teknologi.

Lagu Universiti

UMS Lambang Puncak Jaya

Pancaran Perjuangan Semangat Waja

Pembentuk Citra Pelindung Budaya

Memandu Bangsa Memaju Negara
Di Sini Dicanai Segala Fikiran

Di Sini Dikaji Segala Wawasan

Ilmu Iman Sumber Pedoman

Bakti Curah Kasih Budiman
Bayu Bertiup Nafasmu Sejati

Bumi Terhampar Tubuhmu Abadi

Samudera Biru Wajahmu Berseri

Suria Menyinar Tenagamu Murni
Kaulah Harapan Bangsa Maju

Kaulah Jambatan Nusa Bersatu

Berdiri Megah Gagah Bermutu

Menunjuk Arah Bakal Dituju
UMS Kaulah Tunggak Negara

Warisan Sejati Malaysia Tercinta

Bertekad Cemerlang Menjadi Budaya

Semoga Unggul dan Sejahtera
Lagu: Abdul Jamal Abd. Hamid

Lirik: Tuan Haji Salleh Haji Yusof

Akademik

Sebelum ini terdapat 13 buah sekolah dan 9 buah institut kajian yang ditawarkan di UMS. Pada tahun 2014, penstrukturan 13 buah sekolah yang sedia ada telah dijadikan kepada 10 buah fakulti sejajar dengan transformasi akademik bersempena dengan sambutan ulang tahun ke-20 UMS .

Fakulti Kejuruteraan (FKJ)

Fakulti Kejuruteraan telah ditubuhkan pada tahun 1996. Program prasiswazah yang ditawarkan adalah kejuruteaan awam, kejuruteran kimia, kejuruteraan mekanikal, kejuruteraan komputer, dan kejururteraan elektrik dan elektronik. Fakulti ini juga menawarkan program pascasiswazah dalam penyelidikan seperti Doktor Falsafah(Ph.D.), Sarjana Falsafah (MPhil.), Sarjana Kejuruteraan (MEng), dan Sarjana Sains (MSc.).

Fakulti Sains dan Sumber Alam (FSSA)

Fakulti Sains dan Sumber Alam adalah hasil gabungan daripada Sekolah Sains dan Teknologi dan Sekolah Perhutanan dan Tropika Antarabangsa. Fakulti menawarkan empat belas (14) program pengajian Ijazah Sarjana Muda dalam bidang pengajian sains biologi, sains kimia, fizik gunaan, matematik gunaan, sains sekitaran, sains bumi dan perhutanan.

Fakulti Sains Makanan dan Pemakanan(FSMP)

Fakulti Sains Makanan dan Pemakanan dahulunya dikenali sebagai Sekolah Sains Makanan dan Pemakanan dibuka pada tahun 1997. Antara program yang ditawarkan adalah sains makanan dan pemakanan, teknologi makanan dan bioproses, dan perkhidmatan makanan.

Fakulti Perubatan dan Sains Kesihatan (FPSK)

Fakulti Perubatan dan Sains Kesihatan menawarkan dua program utama, iaitu doktor perubatan dan kejururawatan.

Fakulti Pertanian Lestari (FPL)

Fakulti Pertanian Lestari dulu dikenali sebagai Sekolah Pertanian Lestari ditubuhkan pada 4hd Mei 2006. Lokasi terkini adalah di Sandakan, Sabah. Program yang ditawarkan oleh FPL adalah Pengeluaran Tanaman (HG34), Hortikultur dan Landskap (HG35), dan Pengeluaran Tanaman (HG36).

Fakulti Komputeran dan Informatik (FKI)

Fakulti Komputeran dan Informatik dulu dikenali sebagai Sekolah Sains Informatik Labuan ditubuhkan pada Mei 1999.

Fakulti Kemanusiaan, Seni dan Warisan (FKSW)

Fakulti Kemanusiaan, Seni dan Warisan adalah hasil gabungan daripada Sekolah Sains Sosial dan Sekolah Pengajian Seni. FKSW menawarkan sembilan (9) buah program iaitu Komunikasi, Hubungan Industri, Sosiologi dan Antropologi Sosial, Hubungan Antarabangsa, Geografi, Sejarah, Teknologi Seni Visual, Seni Kreatif dan Muzik.

Fakulti Psikologi dan Pendidikan (FPP)

Fakulti Psikologi dan Pendidikan merupakan hasil gabungan Sekolah Psikologi dan Kerja Sosial dan Sekolah Pendidikan dan Pembangunan Sosial. Program yang ditawarkan adalah:
Psikologi : Psikologi Industri dan Organisasi, Pembangunan Belia dan Komuniti, Psikologi Kaunseling, Psikologi Kanak-kanak dan Keluarga, Kerja Sosial
Pendidikan : Pendidikan dengan TESL, Pendidikan dengan Sains Sosial, Pendidikan dengan Sains, Pendidikan dengan Ekonomi, Penuguran Pendidikan, Sains Sukan

Fakulti Kewangan Antarabangsa Labuan (FKAL)

Fakulti Kewangan Antarabangsa Labuan (FKAL) telah mula beroperasi pada bulan Mei 1999 dengan pengambilan pelajar kumpulan pertama seramai 356 orang. FKAL menawarkan 5 program Sarjana muda dalam bidang-bidang Kewangan Antarabangsa, Perbankan Antarabangsa dan Luar Pesisir, Pemasaran Antarabangsa, Ekonomi Kewangan Antarabangsa dan Kewangan Islam.

Pusat Pengajian Pascasiswazah (PPPS)

Pusat Pengajian Pascasiswazah, Universiti Malaysia Sabah menyediakan program Pascasiswazah seperti Ijazah Sarjana dan Ijazah Kedoktoran secara sepenuh masa atau separuh masa.

Pusat Persediaan Sains & Teknologi (PPST)

Pusat Persediaan Sains dan Teknologi ditubuhkan pada 25 Januari 2010. Sebagai permulaan pusat ini diletakkan di bawah Sekolah Sains dan Teknologi untuk menjalankan Program Asasi Sains.

Pusat Luar Universiti Malaysia Sabah (PLUMS)

Pusat Luar Universiti Malaysia Sabah (PLUMS) mula dikenali sebagai Program Pengajian Luar Kampus (PPLK) dan telah ditubuhkan pada Oktober 1999 di Sandakan, Sabah.

Pusat Penataran Ilmu dan Bahasa (PPIB)

Pusat Penataran Ilmu dan Bahasa, Universiti Malaysia Sabah (UMS) telah ditubuhkan pada penghujung tahun 1994 dengan tujuan menawarkan kursus-kursus teras universiti kepada semua pelajar daripada pelbagai sekolah di UMS.

Pusat Kokurikulum dan Pembangunan Pelajar (PKPP)

Pusat Kokurikulum dan Pemajuan Pelajar (PKPP), Universiti Malaysia Sabah. PKPP ditubuhkan pada 1hb Jun 2002

Pusat Perakaunan UMS(UCA)

Pusat Perakaunan UMS ditubuhkan pada 16 Oktober 2006.

Teknologi pendidikan

Sejak 2005, UMS telah mula menggunakan sistem pengurusan pembelajaran sumber terbuka berasaskan teknologi Moodle yang diberi nama SmartUMS.